รายงานการกำกับดูแลกิจการของคณะกรรมการตรวจสอบ เอกสารแนบ 3

รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบประกอบด้วยกรรมการอิสระจำนวน 3 ท่าน มีนายอุดม วิชยาภัย
เป็นประธานฯ นายชนินทร์ รุนสำราญและนายอัศวิน คงสิริ เป็นกรรมการฯ

คณะกรรมการตรวจสอบมีหน้าที่และความรับผิดชอบตามที่ได้รับมอบหมายจากคณะกรรมการบริษัทฯ
ซึ่งรวมถึงการสอบทานการจัดทำและการเปิดเผยข้อมูลในรายงานทางการเงินที่เสนอต่อผู้ถือหุ้น
นักลงทุนและบุคคลภายนอก
ให้แสดงผลการดำเนินงานและฐานะทางการเงินโดยถูกต้องตามควรในสาระสำคัญตามมาตรฐานการบัญชีที่รับรองโดยทั่วไป
ดูแลให้บริษัทฯ มีระบบการควบคุมภายในและกระบวนการกำกับดูแลที่มีประสิทธิภาพและโปร่งใส
มีการปฏิบัติตามกฎหมายและข้อกำหนดต่างๆ ที่เกี่ยวข้อง
มีการป้องกันไม่ให้เกิดความขัดแย้งทางผลประโยชน์ระหว่างบุคคลที่เกี่ยวโยงกัน
และมีหน้าที่ในการคัดเลือกและเสนอความเห็นแต่งตั้งผู้สอบบัญชีของบริษัทฯ

ในรอบปี 2548
คณะกรรมการตรวจสอบได้ปฏิบัติหน้าที่ตามขอบเขตความรับผิดชอบที่ได้รับมอบหมายจากคณะกรรมการของบริษัทฯ
โดยได้มีการประชุมร่วมกันรวม 4 ครั้ง
พร้อมทั้งได้เชิญผู้ตรวจสอบภายในและผู้สอบบัญชีเข้าประชุมร่วมด้วยในวาระที่เกี่ยวข้อง
โดยมีสาระสำคัญของงานที่ได้ปฏิบัติไปพอสรุปได้ดังนี้

1.  ทำการสอบทานรายงานทางการเงินของบริษัทฯ
    ก่อนเปิดเผยไปยังตลาดหลักทรัพย์แห่งประเทศไทย
    และสำนักงานคณะกรรมการกำกับหลักทรัพย์และตลาดหลักทรัพย์

2.  ทำการพิจารณาคัดเลือกเสนอแต่งตั้งผู้สอบบัญชีของบริษัทฯ และกำหนดค่าตอบแทน

3.  ร่วมหารือกับผู้สอบบัญชี ถึงการปฏิบัติงานและขอบเขตการดำเนินงาน
    สอบทานแผนการตรวจสอบ
    เพื่อให้มั่นใจได้ว่าการตรวจสอบได้ทำไปอย่างครบถ้วนเหมาะสมตามมาตรฐานการสอบบัญชี

4.  พิจารณาแต่งตั้งให้ สำนักงาน เอ.เอ็ม.ที. แอสโซซิเอท ที่มีศาสตราจารย์ ดร.เกษรี
    ณรงค์เดช เป็นหุ้นส่วนผู้จัดการ ให้ทำหน้าที่เป็นผู้ตรวจสอบภายในของบริษัทฯ ประจำปี 2548
    เพื่อให้ทำการตรวจสอบประเมินความเพียงพอและประสิทธิผลของระบบการควบคุมภายในของกิจกรรมหลักของบริษัทฯ
    อันประกอบด้วยกิจกรรมลงทุน กิจกรรมพัฒนาธุรกิจและกิจกรรมการประกันภัยต่อกับต่างประเทศ
    ผลการตรวจสอบพบว่าบริษัทฯ
    มีระบบการควบคุมภายในที่ดีและเพียงพอต่อการป้องกันความเสี่ยงที่อาจเกิดขึ้น

5.  ได้จัดทำการประเมินความเพียงพอและความเหมาะสมของระบบการควบคุมภายใน
    ที่ครอบคลุมถึงเรื่อง องค์กรและสภาพแวดล้อม การบริหารความเสี่ยง
    การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
    และระบบการติดตามเพื่อเสนอต่อคณะกรรมการ

6.  ทำการสอบทานการปฏิบัติตามข้อกำหนดและกฎหมายต่างๆ
    ที่เกี่ยวข้องกับการดำเนินธุรกิจของบริษัทฯ

7.  ทำการสอบทานรายงานธุรกรรมกับกิจการที่เกี่ยวข้องกัน

คณะกรรมการตรวจสอบมีความเห็นว่า บริษัทฯ มีระบบการควบคุมภายใน
ระบบการบริหารความเสี่ยง
ระบบการควบคุมการปฏิบัติงานของฝ่ายบริหารและระบบการติดตามที่มีประสิทธิผลเพียงพอ
มีการจัดทำบัญชีและรายงานทางการเงินให้เป็นไปตามตามมาตรฐานทางบัญชี
มีการเปิดเผยข้อมูลในงบการเงินอย่างเพียงพอและทันเวลา นอกจากนี้บริษัทฯ
ยังได้ปฏิบัติงานตามกรอบของกฎหมายและข้อกำหนดที่เกี่ยวข้อง ตลอดถึงการทำ
ธุรกรรมกับกิจการที่เกี่ยวข้องกันนั้น ก็มีการเปิดเผยข้อมูลอย่างครบถ้วนและยุติธรรม
ไม่มีข้อบ่งชี้หรือข้อสังเกตอื่นใดที่ส่อถึงความผิดปกติ
และมีการปฏิบัติให้เป็นไปตามหลักการกำกับดูแลกิจการที่ดีจนเป็นที่ยอมรับของทุกฝ่าย

คณะกรรมการตรวจสอบได้เสนอคณะกรรมการบริษัทฯ
ให้เสนอต่อที่ประชุมสามัญประจำปีผู้ถือหุ้นแต่งตั้งนางสาววิสสุตา จริยธนากร และ/หรือ
นางสาวสุมาลี รีวราบัณฑิต และ/หรือ นางสาวรุ้งนภา เลิศสุวรรณกุล ผู้สอบบัญชีเดิม
จากบริษัทสำนักงาน เอินส์ท แอนด์ ยัง จำกัด เป็นผู้สอบบัญชีบริษัทฯ สำหรับปี 2549
โดยขอให้กำหนดค่าตอบแทนเป็นเงิน 610,000 บาท เพิ่มขึ้นจากปี 2548 จำนวน 25,000 บาท
หรือร้อยละ 4.3

____________________________

(นายอุดม วิชยาภัย)

ประธานคณะกรรมการตรวจสอบ